שם הקורס העיר הגדולה: מרחב, זהות, טקסט

שם המרצה ד"ר עודד מנדה-לוי

סוג שיעור סמינריון

היקף הקורס 4 ש"ש

היקף השעות 2 נ"ז

שנת לימוד ג-ד

סמסטר שנתי

**תמצית ומטרות**

הקורס יעסוק בסוגיות מרכזיות במחשבת העיר הגדולה כמרחב פיסי-ארכיטקטוני וכמרחב אנושי. תתברר הסוגיה העקרונית של ייצוג עיר גדולה בטקסט הספרותי, אפשרויות הייצוג, מגבלותיו וגישות יסוד במיפוי התמה העירונית. בשלב זה נשלב עיון ביצירות עקרוניות מן הספרות הכללית. בהמשך נתאר מהלך אבולוציוני של השתנות דרכי הופעתה של העיר הגדולה בסיפורת העברית החל מן המחצית השנייה של המאה ה-19 ועד אמצע המאה ה-20. השתנות בדרכי עיצוב המרחב, בעמדות האידיאולוגיות כלפי הנוכחות של העיר ובמעמדו של היחיד, נקודת התצפית שלו ועמדתו בדיאלוג עם הסביבה האורבנית.

שאלה מרכזית שתידון בקורס הופעתו של מרחב הרחוב. כל הרחובות כמעט, ודאי אלו הוותיקים, יש בהם אי סדירויות, פערים, שינויים בצורה ובמקצב, הפתעות ואי הבנות. התחביר העירוני רצוף במשפטי רחוב זרים ומוזרים, קצרים וארוכים, צרים ורחבים, יש רחוב שהוא מדרחוב, יש רחוב ללא מוצא, יש רחובות מתעקלים, מתפצלים, משתלבים ונעלמים, יש רחוב שהוא שדרה ויש שדרה שהיא בעצם רחוב, יש סוגים שונים של שדרות, דרכים וכיכרות, **וכולם מספרים לנו סיפור**.

ההתבוננות ברחובות, ההצטרפות אל כל אותם הולכי רגל אלמונים, החדירה מעט לחייהם של עוברים ושבים, די בהם, בלשונה של וולף במסתה משנת 1930: "שוטטות ברחובות", "כדי שתהיה לך האשליה שאינך כבולה לנשמה אחת, אלא יכולה להלביש עצמך למשך רגעים ספורים על גופם ונשמותיהם של אחרים".

אחת המטרות המרכזיות של הקורס היא לשאול האם אפשר לתפוש את העיר? להשיג את הרחוב? האם אנחנו מבינים מה פשר כל המהומה הזאת?

החוץ העירוני, אומר לנו האורבניסט קווין לינץ' בספרו הקלאסי: The image of the city, מציע כל העת יותר משהעין מסוגלת לראות, יותר משהאוזן מסוגלת לשמוע ומראות שכמו ממתינים להיחשף. דבר אינו נחווה באופן אוטונומי, אלא תמיד ביחס לסובב אותו, ביחס לרצף האירועים המובילים להתרחשותה של הפעולה ולזיכרון ההתנסויות בעבר.

אותו "מרוץ הקולות שברחוב הפתוח", בלשונו של אלתרמן, אותה תערובת של אי-סדירויות, של הקדמת הזמן ושל פיגור, של התנגשויות בין עצמים ועניינים; של מקצב רחב וערבובם של כל המקצבים; אותה בועה רותחת ברחובה של עיר מעמידה את תושב העיר, את האדם המהלך ברחוב בפני מה שפרנקו מורטי מכנה בשם: "אימת ההחמצה". "מה יפה הרחוב בחורף! הוא מתגלה ומוסתר בעת ובעונה אחת" כותבת וירג'יניה וולף. הרחוב הוא נוף של גילוי וכיסוי, של חשיפות חלקיות, של מערכת פערים במרחב, המביאים את האדם לשחזר בדמיון, להמציא מחדש בכל רגע את הרחוב, את העיר, את הקריאה שלו בהם. ננסה לבחון את מגוון השאלות, התיאורים, ההבחנות והמחשבות שעולים מתוך המרחב הציבורי, מן העיר ומן הרחוב. נבחן כיצד הטקסט הספרותי מתמודד על כל אלה ובמיוחד ספרות הילדים המנסה להעמיד מחדש את המובן מאליו או את הבלתי נראה ובלתי מובחן אל תוך שיר, סיפור ואיור. כיצד יצוגי המרחב הציבורי משמשים בעיצוב זהותם ותפיסת עולמם של קוראים/מאזינים צעירים.

הקורס יעסוק בהבנת מערכות מושגים כמו מרחב, מקום, סביבה, חוץ, פנים, בית, רחוב ועוד. ננסה למפות את תחומי הדיון בהקשרם הפיסי-מרחבי, ארכיטקטוני-אורבני, חברתי-התנהגותי. נבחן סוגיות בהעברת מושגי מרחב ומקום אל ממדי המילים והטקסט. נשאל כיצד מעברים אלה והשאלות הנגזרות מהן מיוצגות בספרות. מהן המטרות בעצם המעבר? כיצד הוא מתבצע? מה הן השאלות העומדות במרכז העיסוק במרחב החוץ בספרות? איך כל זה קשור למושגים פנומנולוגיים בחקר העיר כמו חקירה, התבוננות, שיטוט ועוד?

**תוצרי למידה**

הסטודנטים יתוודעו לרעיונות מרכזיים בחקר העיר הגדולה מפרספקטיבה ספרותית ותרבותית.

**מהלך הקורס**

|  |  |  |
| --- | --- | --- |
| **שיעור** | **נושאים** | **מטלות קריאה** |
| 1 | מבוא | וירט-נשר, חנה, 2001. מפתחות העיר, הקיבוץ המאוחד, 30-9. מנדה-לוי עודד, 2010. לקרוא את העיר, הקיבוץ המאוחד, 38-9.  |
| 2 | המשך מבוא |  |
| 3 | הניסיון לתפוס את הבלתי ניתן לתפיסה: פתיחה | מוסיל, רוברט. [1930 ואילך] תשמ"ט, 1989, תשנ"א, 1990, *האיש בלא תכונות*, שני כרכים, הוצאת שוקן, המועצה הציבורית לתרבות ולאמנות, המפעל לתרגום ספרי מופת, תל-אביב.זימל, גיאורג, 2004. העיר הגדולה וחיי הנפש, אורבניזם (עורך: עודד מנדה-לוי), רסלינג, 40-23. |
| 4 | המשך. פרספקטיבה סוציולוגית | זימל, גיאורג, 2004. העיר הגדולה וחיי הנפש, אורבניזם (עורך: עודד מנדה-לוי), רסלינג, 40-23. |
| 5 | טופואנליזה | פרק, ז'ורז'. [1974] תשנ"ט, 1998 *חלל וכו': מבחר מרחבים*, הוצאת בבל, תל-אביב. |
| 6 | המשך. טופואנליזה | פרק, ז'ורז'. [1974] תשנ"ט, 1998 *חלל וכו': מבחר מרחבים*, הוצאת בבל, תל-אביב. |
| 7 | העיר הסמויה מן העין | קאלווינו, איטאלו. [1972] תשמ"ד, 1984, *הערים הסמויות מעין*, ספרית פועלים, הוצאת הקיבוץ הארצי השומר הצעיר, תל-אביב. |
| 8 | המשך | קאלווינו, איטאלו. [1972] תשמ"ד, 1984, *הערים הסמויות מעין*, ספרית פועלים, הוצאת הקיבוץ הארצי השומר הצעיר, תל-אביב. |
| 9-16 | הניסיון לתפוש את העיר | מבחר יצירות ספרות |
| 17-28 | עבודות של תלמידים. רפרטים והצגות של פרויקטים | יצירות בהתאם לנושאי הרפרט |

**חובת השתתפות**

**מטלת הוראה**

הגשת עבודה סמינר

**מרכיבי הציון**

עבודת סמינר: 100%

**ביבליוגרפיה ראשונית שמתעדכנת בעקבות ההצעות לפרויקט סיום הסמינריון**

וירט-נשר, חנה, 2001. **מפתחות העיר**, הקיבוץ המאוחד, 30-9. [חובה]

זימל, גיאורג, 2004. העיר הגדולה וחיי הנפש, **אורבניזם** (עורך: עודד מנדה-לוי), רסלינג, 40-23.

מנדה-לוי עודד, 2010. **לקרוא את העיר**, הקיבוץ המאוחד, 38-9. [חובה]

מנדה-לוי, 2011. **על קצה המקום**, רסלינג, 27-14.